Karl Theodor André

De **Karl Theodor André**, och **Charles-Théodore André** genannt, gebuer den 1. Juli 1822 zu Ruet op der Our a Preisen, a gestuerwen den 18. Oktober 1883 och do, war e Politiker, Jurist a Schrëftsteller.
Hien hat ufanks déi preisesch Nationalitéit, huet awer méi spéit déi lëtzebuergesch ugeholl.

No der Primärschoul zu Ruet op der Our, huet hie säi Secondaire am Gymnasium (aktuelle Friedrich-Wilhelm-Gymnasium) zu Tréier an déi dräi lescht Joer am Athenäum (1838-1841) gemaach. Vun 1841 bis 1845 huet hien Droit op den Universitéite vu München a Paräis studéiert.

Hie war vun 1848 bis 1854 Deputéierte vum Kanton Réimech a vun 1860 bis 1875 vum Kanton Lëtzebuerg. Hie war net Member vun der Constituante vun 1848 an och net vun der Frankfurter Nationalversammlung, wéi een dat dacks liest.

An dem Dicks sengem *[[D'Vulleparlament am Gréngewald|Vulleparlament am Gréngewald]]* (1848) gëtt den André, deen e Schnauz hat, als *Schnauzvull* a roude Republikaner verspott. De Victor Hugo huet de 14. August 1871 beim Karl Theodor André a sengem Brudder Philipp André (1817-1892) zu Ruet ze Nuecht giess; de 25. August 1871 huet den Hugo déi zwéi Bridder op Veianen agelueden.

Vun dem Karl Theodor André gëtt dacks behaapt, hien hätt den 28. Abrëll 1848 an enger Chamberssëtzung zu Ettelbréck matzen an enger Ried vu Franséisch op Lëtzebuergesch gewiesselt an domat laang virum C.M. Spoo an der Chamber Lëtzebuergesch geschwat. Dat war awer net hien, mä säi Cousin, de Charles Mathias André.

De K.T. André huet och probéiert sech als Dichter ervirzedoen. Seng literaresch Wierker huet hien ënner dem Pseudonym **Sempronius** erausginn.

Vun 1940 bis 1944 war an der Stad um Lampertsbierg d'Avenue Victor-Hugo no him ëmgenannt ginn.

## Wierker
**Gedichte* / von Sempronius. Berlin, in Commission der Hasselbergschen Verlags-Handlung, [1859], 84 S.
**Nena Sahib: eine indische Geschichte und vermischte Poesieen* / von Sempronius. Berlin, Hasselberg, [1860], 91 S.

## Literatur
*G. Fittbogen: *Zur Biographie von Karl Theodor André.* In: Jonghémecht: Blätter für heimatliches Schrift- und Volkstum. Luxemburg. Jg. 11 (1936), H. 1, S. 12-14. http://www.luxemburgensia.bnl.lu/cgi/luxonline1_2.pl?action=fv&sid=jonghemecht&year=1936&issue=01&page=12&zoom=3
*G. Fittbogen: *Karl Theodor André als Dichter*. In: Jonghémecht: Blätter für heimatliches Schrift- und Volkstum. Luxemburg. Jg. 10 (1936), H. 5, S. 151-154. http://www.luxemburgensia.bnl.lu/cgi/luxonline1_2.pl?action=fv&sid=jonghemecht&year=1936&issue=05&page=151&zoom=3
*G. Fittbogen: *Der luxemburgische Dichter und Politiker Karl Théodor André (1822-1883).* In: Jong-Hémecht: Blätter für heimatliches Schrift- und Volkstum. Luxemburg. Jg.12(1938), H. 7/8, S. 258-264 http://www.luxemburgensia.bnl.lu/cgi/luxonline1_2.pl?action=fv&sid=jonghemecht&year=1938&issue=07-08&page=258&zoom=3; Jg. 13 (1939), H. 1/2, S. 7-15 http://www.luxemburgensia.bnl.lu/cgi/luxonline1_2.pl?action=fv&sid=jonghemecht&year=1939&issue=01-02&page=7&zoom=3; Jg. 13 (1939), H. 3/4, S. 66-71 http://www.luxemburgensia.bnl.lu/cgi/luxonline1_2.pl?action=fv&sid=jonghemecht&year=1939&issue=03-04&page=66&zoom=3.
*J. Milmeister: *Le vrai Charles-Théodore André.* In: Hémecht, 20 (1968), H. 4, S. 511-520.
*J. Milmeister: *Der luxemburgische Dichter Sempronius.* In: Revue, Jg. 25 (1969), Nr. 12, S. 32-35.
*J. Milmeister: *Wer zählt die Andrés, nennt die Namen?* In: Lëtzebuerger Almanach 1987, Luxemburg 1986: 337-343.
*E. Kayser: *Charles Théodore André. 1822-1883.* In: L'Athénée et ses grands anciens. 1815-1893, Vol. II, Luxembourg 2003, S. 279-280.

## Kuckt och
* Lëscht vu lëtzebuergesche Schrëftsteller

## Um Spaweck

* Gregor Brand, Karl Theodor André - Anwalt, Politiker und Dichter aus Roth an der Our op eifelzeitung.de, gekuckt den 19. November 2018